آشیق سلجوق ۱۳۴۱ گونش ایلینده میانانین آغجا قیشلاق کندینده دونیایا گؤز آچيب. ۱۹۷۵-جي ايلده شوکور کيشي تهرانا کؤچه‌رک نعمت آباد محلله‌سينده مسکونلاشير. سلجوق بير گون گؤرور کي، قونشودا فرش ماغازاسيندا بير آشيق ياخشي ساز چاليب اوخويور، جاماعات دا ييغيليب اونا قولاق آسير. سلجوق اوتانا-اوتانا گليب ماغازانين يانيندا دايانير، آشيغين سازينا، سؤزونه قولاق آسير. بوردا اولان آداملاردان بيري یداللها ديير کي، آشيق ايمامزاده حسنده قاتار کؤرپوسونون يانيندا بير سازبندله تانيش اولدوم. چوخ گؤزل ساز باغلايير و گؤزل ده ساز چالير. لاپ بولاق کيمي قاينايير. آشيق يدوللا ديير آدي ندير؟ ديير کي، آدي آشيق عوضدير. آشيق يدوللا ديير: او منيم اوستاديمدير. اونون اوستونه نه او تايدا، نه ده بو تايدا بير آشيق يوخدو. آنجاق آشيقليغا گتمير. بونو اشيدن سلجوقؤز-اؤزونه ديير کي، نه گؤزل اولدو، من صاباح گئديب اوستاد آشيق عوضي تاپاجام و اوندان آشيقليق درسي آلاجام. سحري گون گئديب اوستاد عوضي تاپير و اونا دانيشير کي، آي اوستاد، من آشيقليق صنعتيني چوخ سئويرم، آشيق اولماق ايسته‌ييرم. آنجاق آتام بيلسه، مني ائوه قويماياجاق. من نه ائديم؟ اوستاد عوض ديير: بير هاوا چاليرام، اونو اوخو من سنين سسينه باخيم، سونرا ديرم نيله‌يرسن. اوستاد عوض بير هاوا چالير، سلجوق دا اوخويور. اوستاد عوض سلجوقون سسيني چوخ بيه‌نيب ديير: اوغول! بوندان بله منيم ماغازام سنيندي. واختين اولاندا گل هم ساز باغلاماغي، هم ده ساز چالماغي اؤيره‌ديم. ساز آلماق لازيم دييل. سن هر گون ده گلسن من سنه درس وررم. هچ کيمه ده دمه. بير گون هامي گؤرر کي، سن بؤيوک بير صنعتکارسان. اوندا آتان سنين ساز چاليب اوخوماغيندان لذت آلار، من ده سوينرم. سلجوق ۴ ايل آشيق عوضدن آشيقليق درسي آلير. نه آتاسي بيلير، نه ده جاماعات. بير گون اوستادينا ديير: آي اوستاد! من صاباحدان عسگر گديرم. سلجوغا خيير-دوعا ورير. سلجوق اوستاددان آيريلير، ۱۹۸۰-جي ايلده عسگر گدير. ۲ ايل عسگرليکدن سونرا گلير گؤرور اوستادي دونياسيني دييشيب. سازسيز قراري گلمه‌يهن سلجوق گدير تهرانين "خاکسيفيد" محلله‌سينده چيريشانلي آشيق هوسين اسدينن تانيش اولور. سونرا چينگيز و فرروخ مهديپورو گتيريرنمتابادا. بير نئچه ايل اونلاردان ساز باغلاماق و ساز چالماق اؤيره‌نير. بير واخت شوکور کيشي گؤرور اوغلو هم ساز چالير، هم ده ساز باغلايير. ۱۹۸۸-جي ايلده سلجوق باشلايير آشيقليغا.